Document ID: 32006D0660

KOMISIJAS LĒMUMS
(2006. gada 29. septembris),
ar ko Polijas Kuģu reģistram piešķir ierobežotu atzīšanu
(izziņots ar dokumenta numuru K(2006) 4107)
(Dokuments attiecas uz EEZ)
(2006/660/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 22. novembra Direktīvu 94/57/EK par kopīgiem noteikumiem un standartiem attiecībā uz organizācijām, kas pilnvarotas veikt kuģu pārbaudes un apsekojumus, un attiecīgajām darbībām, kuras veic valsts administrācijas jūras lietu jomā (1), un jo īpaši tās 4. panta 2. punktu,
ņemot vērā Polijas iestāžu 2004. gada 10. marta, Čehijas iestāžu 2005. gada 4. jūlija, Kipras iestāžu 2006. gada 10. marta, Maltas iestāžu 2006. gada 13. marta, Lietuvas iestāžu 2006. gada 30. marta un Slovākijas iestāžu 2006. gada 11. aprīļa vēstules, kurās tās Komisijai lūgušas piešķirt Kopienas atzīšanu Polijas Kuģu reģistram (turpmāk tekstā “PRS” - Polish register of Shipping) saskaņā ar Direktīvas 94/57/EK 4. panta 2. punktu,
tā kā:
(1)
Saskaņā ar Direktīvas 94/57/EK 4. panta 2. punktu ierobežota atzīšana ir tāda atzīšana, ko piešķir organizācijām, sauktām arī par klasificēšanas sabiedrībām, kas izpilda visus kritērijus, izņemot kritērijus, kuri noteikti tās pielikumā A iedaļas “Vispārīgie” 2. un 3. punktā, un šai atzīšanai ir termiņa un darbības jomas ierobežojumi, lai attiecīgā organizācija turpinātu gūt pieredzi.
(2)
Komisija verificējusi, ka PRS atbilst visiem Direktīvas 94/57/EK pielikumā noteiktajiem kritērijiem, izņemot kritērijus, kas noteikti tās pielikuma A iedaļas “Vispārīgie” 2. un 3. punktā.
(3)
PRS ir apņēmusies ievērot Direktīvas 94/57/EK 15. panta 2., 4. un 5. punkta noteikumus.
(4)
Šīs organizācijas drošības un piesārņojuma novēršanas standarti, lai gan nedaudz zemāki par atzītu organizāciju vidējo līmeni, ir pietiekami augsti, un tiem ir tendence paaugstināties, īpaši jomā, kas saistīta ar Parīzes vienošanās memorandu par ostu valsts kontroli, kurā kopš 2000. gada panākti pastāvīgi uzlabojumi.
(5)
Šajā lēmumā paredzētie pasākumi ir saskaņā ar atzinumu, ko sniegusi Kuģošanas drošības un kuģu izraisītā piesārņojuma novēršanas komiteja (COSS), kas izveidota ar Direktīvas 94/57/EK 7. pantu,
IR PIEŅĒMUSI ŠO LĒMUMU.
1. pants
Polijas Kuģu reģistram - Polish Register of Shipping - saskaņā ar Direktīvas 94/57/EK 4. panta 2. punktu piešķir atzīšanu uz trijiem gadiem, sākot no šā lēmuma pieņemšanas dienas.
2. pants
Atzīšana attiecas tikai uz Čehiju, Kipru, Lietuvu, Maltu, Poliju un Slovākiju.
3. pants
Šis lēmums ir adresēts dalībvalstīm.
Briselē, 2006. gada 29. septembrī

Labels: 20
7
8
18
15